Numărul beneficiarilor de pensii de serviciu a fost, în februarie 2024, de 11.053 persoane, în creștere cu 167 de persoane comparativ cu luna anterioară, cei mai mulți (5.522) fiind beneficiari ai Legii 303/2022 privind statutul procurorilor și judecătorilor, conform datelor centralizate de Casa Națională de Pensii Publice (CNPP).
În cazul beneficiarilor Legii 303/2002 s-a înregistrat şi cea mai mare pensie medie de serviciu, de 23.180 lei, din care 20.564 lei cota suportată din bugetul de stat, iar 6.551 de lei din bugetul asigurărilor sociale de stat.
Potrivit CNPP, de Legea nr. 216/2015 privind acordarea pensiei de serviciu membrilor Corpului diplomatic şi consular al României au beneficiat, în luna februarie, 744 de persoane. Pensia medie era de 6.642 de lei, din care 3.047 de lei suportați de la bugetul de stat.
În ceea ce privește beneficiarii Legii 215/2015 pentru modificarea şi completarea Legii 7/2006 privind statutul funcționarului public parlamentar, numărul acestora era de 781 de persoane, pensia medie ridicându-se la 5.726 de lei (3.126 de lei de la bugetul de stat).
Conform Casei Naţionale de Pensii Publice, de Legea 83/2015 pentru completarea Legii 223/2007 privind statutul personalului aeronautic civil navigant profesionist din aviaţia civilă din România beneficiau 1.374 de pensionari, iar pensia medie se ridica la 12.925 de lei, din care 8.366 lei suportaţi din bugetul de stat, scrie Agerpres.
Pensii de serviciu pentru beneficiari de la Curtea de Conturi s-au acordat unui număr de 610 de persoane, media fiind de 9.704 de lei, din care 3.107 lei cota suportată din bugetul de stat.
De asemenea, de Legea 130/2015 pentru completarea Legii 567/2004 privind statutul personalului auxiliar de specialitate al instanţelor judecătoreşti şi al Parchetelor beneficiau 2.022 de pensionari, pensia medie fiind de 5.908 de lei, din care 3.137 de lei suportaţi din bugetul de stat.